Diari Oficial de la Generalitat Valenciana


Sumari del DOGV 3988, del 27-04-2001 (2001/3918)

DECRET 88/2001, de 24 d'abril, del Govern Valencià, pel qual s'estableixen les bases i criteris generals uniformes per a la selecció, promoció i mobilitat de totes les escales i categories de les Policies Locals i auxiliars de Policia Local de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/2001/04/24/88/dof/vci/html**

### Dades del document

Número de DOGV
:   3988

Data del DOGV
:   27-04-2001

Secció del DOGV
:   I. DISPOSICIONS GENERALS

Número del document
:   2001/3918


Data del document
:   24-04-2001

Organisme emissor
:   Conselleria de Justícia i Administracions Públiques

Tipus de document
:   Decret

Anàlisi jurídica

 Descriptors 

:   * carrera professional
    * legislació
    * policia
    * funció pública
    * promoció professional
    * administració local
    * administració del personal

DECRET 88/2001, de 24 d'abril, del Govern Valencià, pel qual s'estableixen les bases i criteris generals uniformes per a la selecció, promoció i mobilitat de totes les escales i categories de les Policies Locals i auxiliars de Policia Local de la Comunitat Valenciana. [2001/X3918]
  
Els decrets 152/1991, de 29 d'agost, i 11/1992, de 16 de gener, del Govern Valencià, van suposar un primer pas en la concreció de la tasca de la coordinació de les policies locals de la Comunitat Valenciana, prevista en la Llei 2/1990, de 4 d'abril, de la Generalitat Valenciana, de Coordinació de Policies Locals de la Comunitat Valenciana, quant a la coordinació en matèria de selecció i formació dels funcionaris dels dits cossos, així com la possibilitat d'ocupar places vacants en les plantilles d'altres municipis.
  
Aquest marc jurídic va sofrir un important canvi després de la promulgació de la Llei 6/1999, de 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana. Les novetats que introdueix la dita llei no sols afectaven a la figura de la mobilitat, sinó també a tot el procediment de selecció i accés als cossos de Policia Local. De forma particular, el canvi de grup de titulació i, per tant, l'exigència d'una titulació distinta i superior a la demanada en l'anterior Llei de Coordinació de 1990, que afecta, fonamentalment, els auxiliars de Policia, agents i oficials enquadrats en el Grup C, i els inspectors, en el Grup B, obliga, de forma necessària, a replantejar tot el sistema de selecció, però també la promoció i la mobilitat. El canvi s'ha plantejat atenent, no sols als criteris legals d'aplicació amb què s'ha pretés ser escrupolosament rigorós, sinó també a criteris de racionalitat i economia.
  
Per això, en base a les competències establides en l'article 8.1.b) i disposició final primera de la Llei 6/1999, de 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana, que atribueixen al Govern Valencià la fixació reglamentària de les bases i criteris uniformes per a la selecció, formació, promoció i mobilitat de les policies locals de la Comunitat Valenciana, previ informe de la Comissió de Coordinació de Policies locals de la Comunitat Valenciana, a proposta del conseller de Justícia i Administracions Publiques, conforme amb el Consell Jurídic Consultiu i prèvia deliberació del Govern Valencià, en la reunió del dia 24 d'abril de 2001,
  
DECRETE
  
Capítol I
  
Disposicions generals
  
Article 1. Criteris de les convocatòries
  
Les convocatòries que les corporacions locals de la Comunitat Valenciana realitzen per a la selecció de membres de les policies locals, en totes les seues escales i categories, i dels auxiliars de Policia Local, es regiran per les bases que s'aproven, les quals hauran de garantir el compliment dels principis constitucionals d'igualtat, mèrit i capacitat, així com el de publicitat, i constaran de les proves selectives que s'establisquen, i la superació d'un curs selectiu, a realitzar en l'Institut Valencià de Seguretat Pública (IVASP), de contingut teoricopràctic.
  
Article 2. Publicitat de les convocatòries
  
Les bases de les convocatòries per a la provisió de llocs vacants contemplades en el present decret es publicaran en el Butlletí Oficial de la Província corresponent i en el Diari Oficial de la Generalitat Valenciana, i el seu extracte en el Boletín Oficial del Estado, comunicant-se el seu text íntegre a l'Institut Valencià de Seguretat Pública de la Generalitat Valenciana, en els termes establits en la legislació de règim local i de coordinació de les Policies locals de la Comunitat Valenciana.
  
Article 3. Recursos
  
Totes les convocatòries, i els actes derivats d'aquestes, podran ser impugnats d'acord amb el que preveu la Llei de Règim Jurídic de les Administracions Públiques i del Procediment Administratiu Comú.
  
Capítol II
  
Accés per torn lliure
  
Secció primera
  
Accés
  
Article 4. Accés. Categories d'agent i auxiliar de Policia
  
L'accés per torn lliure a les categories d'agent de Policia Local i auxiliar de Policia Local es realitzarà per oposició o concurs-oposició, de conformitat amb el que estableixen els articles 4 i 5 del Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del Personal Comprés en l'àmbit d'Aplicació de la Llei de Funció Pública Valenciana, havent de reunir els aspirants els següents requisits, referits al dia en què finalitze el termini d'admissió de sol·licituds:
  
a) Tindre la nacionalitat espanyola.
  
b) Estar en possessió del títol de Batxiller Superior, o equivalent, o complides les condicions per a obtindre'l en la data en què finalitze el termini de presentació d'instàncies.
  
c) No patir cap malaltia o defecte físic que impedisca l'acompliment de les funcions, d'acord amb els quadres d'exclusions mèdiques que s'establisquen, i tindre una estatura d'1,65 metres els homes i 1'60 metres les dones.
  
d) Tindre complits divuit anys, sense excedir de l'edat de trenta anys. Als sols efectes de l'edat màxima, es compensarà el límit amb els serveis prestats anteriorment a l'Administració local com a Policia Local o auxiliar de Policia Local.
  
e) No haver sigut separat, mitjançant expedient disciplinari, del servei de l'Estat, de les comunitats autònomes o de les entitats locals, ni trobar-se inhabilitat per a l'exercici de funcions públiques.
  
f) Estar en possessió dels permisos que habiliten per a la conducció de vehicles de les classes B i A que permeta la conducció de motocicletes amb unes característiques de potència que no sobrepassen els 25 KW o una relació potència/pes no superior a 0,16 KW/Kg.
  
Article 5. Accés. Escales superior i tècnica
  
Per a l'accés per torn lliure a les escales Superior i Tècnica dels cossos de Policia Local de la Comunitat Valenciana, es realitzarà per oposició o concurs-oposició, de conformitat amb el que estableixen els articles 4 i 5 del Decret 33/1999, de 9 de març, del Govern Valencià, i els aspirants hauran de reunir els següents requisits, referits al dia en què finalitze el termini d'admissió de sol·licituds:
  
a) Tindre la nacionalitat espanyola.
  
b) Estar en possessió de la titulació acadèmica, o equivalent, requerida per a cada escala en l'article 21 de la Llei 6/1999, de 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana, o tindre complides les condicions per a obtindre-la en la data que finalitze el termini de presentació d'instàncies.
  
c) No patir cap malaltia o defecte físic que impedisca l'acompliment de les funcions, d'acord amb els quadres i barems d'exclusions mèdiques que es determinen.
  
d) Tindre complits divuit anys i no faltar menys de deu anys de l'edat que s'establisca per a la jubilació, edats ambdues referides al dia que finalitze el termini de presentació d'instàncies.
  
e) No haver sigut separat, mitjançant expedient disciplinari, del servei de l'Estat, de les comunitats autònomes o de les entitats locals, ni trobar-se inhabilitat per a l'exercici de funcions públiques.
  
f) Estar en possessió dels permisos que habiliten per a la conducció de les classes B, amb un any d'antiguitat, i A que permeta la conducció de motocicletes amb unes carac-terístiques de potència que no sobrepassen els 25 KW o una relació potència/pes no superior a 0,16 KW/Kg.
  
Secció segona
  
Exercicis i temaris
  
Article 6. Exercicis i temaris
  
1. Les proves d'accés a les distintes escales i categories dels funcionaris dels cossos de Policia Local de la Comunitat Valenciana, així com dels auxiliars de Policia, constaran de les següents fases i exercicis:
  
a) Prova de medida d'estatura, si és procedent.
  
b) Exercici o prova psicotècnica, d'acord amb els barems i criteris que s'establisquen. La superació de dita prova, homologada per l'IVASP, tindrà el període de validesa que s'establisca en l'ordre de desenvolupament.
  
c) Proves d'aptitud física.
  
d) Exercici escrit de preguntes amb respostes alternatives sobre els programes o temaris que s'establisquen per a cada categoria.
  
e) Exercici sobre el coneixement del valencià, en els municipis de predomini lingüístic valencià.
  
f) Reconeixement mèdic, d'acord amb el quadro d'exclusions mèdiques que es determine. La superació de dita prova, homologada per l'IVASP, tindrà el període de validesa que es determine en l'ordre de desenvolupament.
  
g) Exercicis escrits sobre el contingut dels programes o temaris que es determinen per a cada categoria, el contingut bàsic mínim del qual inclourà les següents matèries: Constitució Espanyola, Organització de l'Estat, Estatut d'Autonomia, Règim Local, Policia, Dret Administratiu, Dret Penal, Policia Administrativa, Psicosociologia i Policia de Trànsit i Circulació.
  
2. Les corporacions locals podran addicionar als programes mínims que s'establisquen, sempre que es proporcionen pels ajuntaments als aspirants, temes sobre matèries específiques relacionades amb les funcions atribuïdes al lloc i amb l'entorn sociolocal, així com establir exercicis teòrics o pràctics sobre matèries addicionals, tant amb caràcter obligatori com a voluntari. Els temes relatius a l'entorn sociolocal no podran representar més d'un 10% del total del temari exigit, i la seua valoració es realitzarà d'acord amb els criteris que es determinen.
  
3. Mitjançant ordre del conseller competent en matèria de Policia es determinarà el contingut mínim dels exercicis i programes de les proves selectives, així com, si és procedent, els criteris d'exclusió i valoració de les proves psicotècniques i de reconeixement mèdic, corresponents a les diferents escales i categories.
  
4. Prèviament a l'inici de les proves, els aspirants aportaran un certificat mèdic oficial en què es faça constar expressament la seua capacitat per a concórrer a les proves físiques exigides per a l'accés a la categoria que es tracte, així com que no es troben impedits o incapacitats per a l'accés a la funció pública.
  
Article 7. Qualificació dels exercicis
  
Els exercicis obligatoris que tinguen caràcter eliminatori es qualificaran de 0 a 10 punts, i seran eliminats els aspirants que no aconseguesquen una puntuació mínima de 5 punts en cadascun d'ells. S'exceptua el del coneixement del valencià i, si és procedent, el coneixement de l'entorn sociolocal, que tindran caràcter obligatori però no eliminatori, i la qualificació del qual serà la que s'establisca en les ordres de desenvolupament.
  
Els exercicis o proves psicotècniques, de reconeixement mèdic i d'aptitud física i, si és procedent, mida d'estatura, tindran caràcter eliminatori i es qualificaran com apte o no apte.
  
Secció tercera
  
Aprovats
  
Article 8. Relació d'aprovats
  
1. El nombre d'aspirants aprovats en el procés selectiu no podrà excedir del nombre de places convocades, a què podrien agregar-se les vacants que s'hagueren produït fins a la seua realització, si així ho establiren les bases de la convocatòria, dins dels límits establits legalment.
  
2. Els tribunals formularan proposta a la corporació dels aspirants que, havent superat el procés selectiu, i prèvia la presentació de la documentació exigida per les bases de la convocatòria, hagen d'incorporar-se a l'Institut Valencià de Seguretat Pública, per a seguir un curs de formació teoricopràctic de caràcter selectiu.
  
3. Quan algun o alguns dels aspirants aprovats renunciaren a continuar el procés de selecció, o siguen exclosos d'aquest per mancar d'algun dels requisits exigits, no presentar la documentació, o per falsedat d'aquesta, o per no superar el curs selectiu, s'anul·laran les actuacions respecte d'aquests i el tribunal podrà proposar la inclusió en la llista d'admesos del mateix nombre que el d'exclosos per les anteriors causes, els quals s'incorporaran a la realització del curs selectiu en les mateixes condicions que les assenyalades en l'article següent, sense perjudici de la responsabilitat que, si és procedent, pogueren haver incorregut.
  
Secció quarta
  
Curs selectiu
  
Article 9. Curs selectiu
  
1. Els aspirants que superen les fases d'oposició, o concurs-oposició, si és procedent, prèvia la presentació de la documentació exigida en les bases de la convocatòria, hauran de superar en l'Institut Valencià de Seguretat Pública un curs de caràcter selectiu, de contingut teoricopràctic.
  
2. En cada convocatòria, els aspirants que no superaren el curs de selecció i formació podran incorporar-se al curs immediatament posterior. En el cas de no superar aquest segon curs, quedaran definitivament decaiguts en el seu dret a participar en el procés de selecció instat.
  
3. Els qui no pogueren realitzar el curs selectiu per compliment del servei militar, prestació social substitutòria, o per qualsevol causa de força major, degudament justificada i apreciada per l'administració, l'efectuaran, de no persistir tals circumstàncies, en la convocatòria immediata posterior.
  
4. Aquells aspirants que hagueren realitzat amb anterioritat el curs selectiu per a l'accés a la mateixa escala de la Policia Local en els municipis de la Comunitat Valenciana quedaran exempts de realitzar-lo, mitjançant resolució del director general competent en matèria de Policia, a proposta de la direcció de l'Institut Valencià de Seguretat Pública, si no hagueren transcorregut més de quatre anys des de la data de realització i superació d'aquest i no s'haguera alterat substancialment el seu contingut.
  
Article 10. Durada
  
1. El curs selectiu de la Categoria d'Agent i Auxiliar de Policia constarà de dues fases: una, de formació i selecció en l'Institut Valencià de Seguretat Pública, amb una durada de 700 hores lectives: i una altra, de pràctiques, que es realitzaran en el municipi que es determine en les bases, amb una durada de dos mesos.
  
2. Per a les categories d'intendent general, intendent principal, intendent, inspector i oficial, el curs selectiu tindrà una durada de 350 hores lectives.
  
Article 11. Qualificació
  
La qualificació del curs, tant del període teoricopràctic com de les pràctiques, correspondrà a l'Institut Valencià de Seguretat Pública, i la seua valoració es realitzarà amb base a criteris objectius, els quals tindran en compte, entre altres, els aspectes següents: assimilació dels coneixements impartits, responsabilitat, dedicació, actituds enfront del professorat i resta d'alumnes, i quants aspectes de l'actuació de l'aspirant calguen per a valorar la seua capacitat per a una adequada prestació de les funcions atribuïdes al lloc.
  
Article 12. Funcionaris en pràctiques
  
Durant la realització del curs teoricopràctic, els aspirants seran nomenats funcionaris en pràctiques de les respectives corporacions locals, amb els drets inherents a tal situació i percebent, en tots els casos, les retribucions íntegres del lloc a què aspiren.
  
Secció cinquena
  
Nomenament
  
Article 13. Nomenament
  
1. Finalitzat el curs teoricopràctic, l'Institut Valencià de Seguretat Pública comunicarà a l'òrgan competent de la corporació local la relació dels aspirants que l'hagen superat, amb indicació de la qualificació obtinguda, als efectes del seu nomenament com a funcionari de carrera. Igualment comunicarà la relació dels aspirants que no hagen superat el curs teoricopràctic.
  
2. Els nomenaments hauran d'efectuar-se en el termini màxim de quinze dies, comptadors des de la comunicació de l'Institut Valencià de Seguretat Pública.
  
3. Efectuada l'anterior comunicació per l'Institut Valencià de Seguretat Pública i no formalitzat el nomenament en el termini assenyalat en el paràgraf anterior, l'ajuntament haurà d'abonar a l'aspirant la totalitat de les retribucions corresponents al lloc de treball a què aspira.
  
Capítol III
  
Promoció interna
  
Article 14. Promoció interna
  
Els concursos-oposició de promoció interna per a la provisió de llocs vacants en els cossos de Policia Local, que convoquen els municipis de la Comunitat Valenciana, es regiran per les bases de la convocatòria que aproven i per l'article 5 del Decret 33/1999, de 9 de març, del Govern Valencià, i s'adaptaran als criteris, programes i barems de mèrits mínims que s'establisquen per Ordre de la Conselleria competent en matèria de Policia, això sense perjudici del que disposa l'article 19 de la Llei 6/1999, de 19 d'abril, de la Generalitat Valenciana, de Policies locals i de Coordinació de les Policies locals de la Comunitat Valenciana.
  
Article 15. Requisits
  
Per a ser admés als concursos-oposició per promoció interna, els aspirants hauran de reunir els requisits següents:
  
a) Ser funcionari de carrera, integrat en la subescala de Serveis Especials, classe Policia Local i els seus auxiliars.
  
b) Haver romàs, almenys, dos anys com a funcionari de carrera en la categoria immediatament inferior.
  
c) No patir cap malaltia ni defecte físic que li impedisca el normal exercici de les funcions pròpies de l'escala i categoria a què aspira, d'acord amb el quadre d'exclusions mèdiques que s'establisca per ordre del conseller competent en matèria de Policia.
  
d) No trobar-se suspés ni inhabilitat per a l'exercici de funcions públiques.
  
e) Estar en possessió dels permisos que habiliten per a la conducció de les classes B en condicions per a accedir al permís BTP, i A que permeta la conducció de motocicletes amb unes característiques de potència que no sobrepassen els 25 KW o una relació potència/pes no superior a 0,16 KW/Kg.
  
f) Estar en possessió de la titulació exigida, o equivalent, per a l'accés a l'escala a què es concórrega, o tindre complides les condicions per a obtindre-la en la data en què finalitze el termini de presentació d'instàncies.
  
Article 16. Fases del procés de selecció per promoció interna
  
El procés de selecció per promoció interna constarà, necessàriament, de les següents fases: oposició, concurs i curs selectiu.
  
La fase d'oposició consistirà a realitzar els exercicis que s'establisquen en la convocatòria, d'acord amb els criteris mínims que es determinen. A la puntuació obtinguda en la fase d'oposició s'afegirà la que s'obtinga en la fase de concurs.
  
Article 17. Accés. Categoria d'oficial
  
Sense perjudici del que disposa l'article 19 de la Llei 6/1999, de 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana, l'accés a la categoria d'oficial es realitzarà per promoció interna i torn de mobilitat, d'acord amb les reserves contingudes en l'annex II d'aquesta norma per a aquests sistemes de provisió. Les places convocades i no cobertes pels anteriors procediments s'oferiran al torn lliure, i s'hi exigirà als aspirants els mateixos requisits que en l'article 4 d'aquest decret.
  
Article 18. Promoció interna. Escales Superior i Tècnica
  
Sense perjudici del que disposa l'article 19 de la Llei 6/1999, de 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana, les places vacants de les escales Superior i Tècnica que oferides, d'acord amb les reserves establides en els annexos III i IV d'aquest decret, al torn de promoció interna, no foren cobertes pel dit torn, incrementaran el torn lliure. Així mateix, les places oferides al torn lliure, i les agregades al mateix procedents de promoció interna que no foren cobertes pel dit torn, passaran al torn de mobilitat.
  
Capítol IV
  
Mobilitat
  
Article 19. Concepte
  
Tots els membres dels cossos de Policia Local de la Comunitat Valenciana podran ocupar, amb caràcter voluntari, places vacants en altres cossos de Policia Local d'aquesta, integrant-se a tots els efectes en el nou ajuntament, en la forma i condicions que en el present decret s'estableixen.
  
Article 20. Convocatòria
  
1. Les convocatòries de selecció per a l'accés a llocs de treball de les distintes escales i categories dels cossos de Policia Local dels municipis de la Comunitat Valenciana, incloses en les corresponents ofertes d'ocupació pública de les corporacions locals, reservaran per a la seua provisió, mitjançant concurs de mèrits entre funcionaris pertanyents a altres cossos de Policia Local de la Comunitat Valenciana, les places que en els annexos del present decret s'estableixen, sense perjudici del que disposa l'article 19 de la Llei 6/1999, de 19 d'abril, de la Generalitat Valenciana, de Policies Locals i de Coordinació de les Policies Locals de la Comunitat Valenciana.
  
2. Prèviament a la realització del concurs de mobilitat per a cobrir les vacants de les escales Superior i Tècnica, en les seues distintes categories, l'ajuntament corresponent haurà convocat i resolt el concurs-oposició per al torn de promoció interna i, si és procedent, torn lliure.
  
3. La totalitat dels llocs de treball adjudicats per concurs de mobilitat es consideraran de caràcter voluntari i, en conseqüència, no generaran dret a l'abonament d'indemnització per cap concepte.
  
Article 21. Requisits
  
1. Mitjançant ordre de la Conselleria competent en matèria de Policia, s'establirà el contingut mínim dels barems, així com, si és procedent, exercicis d'aplicació als concursos de mobilitat.
  
2. Per a participar en els concursos de mobilitat caldrà reunir els requisits següents, referits al dia en què finalitze el termini d'admissió de sol·licituds:
  
a) Ser funcionari de carrera de la categoria que es convoca, integrat en la subescala de Serveis Especials, classe Policia Local i els seus auxiliars, de qualsevol dels municipis de la Comunitat Valenciana.
  
b) Haver romàs, almenys, dos anys com a funcionari de carrera en el lloc de treball des del que es concursa.
  
c) No faltar menys de cinc anys per al passe a la situació de segona activitat.
  
d) No patir cap malaltia ni defecte físic que li impedisca el normal exercici de les funcions pròpies de la seua escala i categoria, d'acord amb el barem d'exclusions mèdiques que es determine.
  
e) No trobar-se suspés, ni inhabilitat en ferm, per a l'exercici de funcions públiques. De produir-se la suspensió o la inhabilitació amb posterioritat a la resolució del concurs de mobilitat, per un procediment iniciat amb anterioritat a la data de convocatòria del concurs, s'entendran anul·lades totes les actuacions respecte de dit aspirant.
  
f) Estar en possessió dels permisos que habiliten per a la conducció de vehicles automòbils i motocicletes destinats al servei d'urgència o emergències.
  
g) Qualsevol altre requisit que s'establisca per a la mobilitat dels funcionaris de la policia local.
  
Article 22. Desenvolupament del concurs
  
1. La provisió de places per torn de mobilitat, corresponents a les distintes escales i categories de la Policia Local de la Comunitat Valenciana, s'ajustaran als barems que s'establisquen per ordre del conseller competent en matèria de Policia, d'acord amb els següents criteris:
  
a) La totalitat dels mèrits al·legats, i qualssevol altres dades que s'aporten, hauran d'estar referits a la data de terminació del termini de presentació d'instàncies.
  
b) Transcorregut el termini de presentació d'instàncies, aquestes seran vinculants per al peticionari i les destinacions adjudicades seran irrenunciables, llevat que abans de finalitzar el termini de presa de possessió s'haguera obtingut un altre destí per convocatòria pública, en aquest cas haurà de comunicar-se tal circumstància a l'ajuntament convocant de la plaça oferida i adjudicada.
  
c) En qualsevol moment del procés d'adjudicació podrà demanar-se formalment dels interessats els aclariments o, si és procedent, la documentació addicional que s'estime necessària per a la comprovació dels mèrits, requisits o dades al·legats, així com aquells altres que es consideren precisos per a una correcta valoració.
  
d) L'ordre de prioritat per a l'adjudicació de les places convocades vindrà donada per la major puntuació total obtinguda, a la vista dels mèrits al·legats. En cas d'igualtat, es resoldrà en atenció a la major puntuació obtinguda en l'apartat de valoració de la formació i, de persistir, s'atendrà a la data d'ingrés en els cossos de Policia Local de la Comunitat Valenciana, adjudicant-se el lloc al sol·licitant de major antiguitat.
  
2. Prèviament a la valoració dels mèrits al·legats, els aspirants hauran de superar un reconeixement psicotècnic i mèdic, d'acord amb els criteris i barems establits reglamentàriament.
  
Article 23. Nomenament i cessament
  
1. Les persones nomenades cessaran, a tots els efectes, en els llocs de treball que ocupaven i prendran possessió en la plaça obtinguda, dins dels quinze dies següents al moment del cessament en l'ajuntament de procedència, que haurà d'efectuar-se dins dels cinc dies hàbils següents a la data de la publicació de la resolució del concurs.
  
2. El còmput dels terminis de cessament i presa de possessió s'iniciaran quan finalitzen els permisos o llicències que, si és procedent, hagen sigut concedides als interessats. Els participants en els concursos de mobilitat vindran obligats a donar trasllat, per escrit, dels dits permisos o llicències a l'ajuntament convocant, que podrà acordar, mitjançant resolució motivada, la suspensió del gaudi d'aquests.
  
3. L'ajuntament de procedència podrà ajornar el cessament en el mateix al funcionari o funcionària que haja obtingut plaça per mobilitat en un altre distint, mitjançant resolució motivada, quan concórreguen necessitats del servei, i per un període de temps no superior a vint dies hàbils, comunicant la dita pròrroga a l'ajuntament convocant.
  
4. A tots els efectes, el termini que mitjance entre el cessament i la presa de possessió es considerarà com de servei actiu.
  
Article 24. Efectes del cessament i presa de possessió
  
1. Les persones nomenades s'integraran plenament en el nou ajuntament, el qual quedarà subrogat en els drets que tingueren reconeguts de grau i antiguitat. El personal nomenat se sotmetrà al règim estatutari d'aplicació a la nova corporació, en què queden en situació de servei actiu.
  
2. Els funcionaris que ocupen llocs oferits per mobilitat cessaran, a tots els efectes, com a funcionaris en l'ajuntament de procedència.
  
Capítol V
  
Tribunals
  
Article 25. Tribunals
  
El tribunal que jutge les proves dels concursos de mèrits, del torn de mobilitat i torn de promoció interna, serà el mateix que intervinga en el procés de selecció del torn lliure.
  
Article 26. Composició
  
1. La composició mínima dels tribunals qualificadors serà la següent:
  
- President: l'alcalde-president de l'ajuntament o regidor en qui delegue.
  
- Vocals:
  
(Un representant designat per la Direcció General de la Generalitat Valenciana competent en matèria de Policia Local.
  
(Un representant designat per la Direcció General de la Generalitat Valenciana competent en matèria d'Administració Local.
  
(El cap del Cos de la Policia Local de la corporació convocant o, si no n'hi ha, un funcionari de la corporació d'igual o superior categoria, preferentment pertanyent al Cos de la Policia Local. En el cas d'auxiliars de Policia Local, de no existir Cos de Policia Local, es nomenarà com a membre del Tribunal a un funcionari de l'ajuntament.
  
(Dos representants dels treballadors designats per la Junta de Personal de l'ajuntament corresponent o, de no existir, pels delegats de Personal, i en absència d'aquests, per les organitzacions sindicals més representatives en l'ajuntament o, si no n'hi ha, per les organitzacions sindicals més representatives en l'àmbit de la Comunitat Valenciana.
  
- Secretari: el de la corporació o funcionari que delegue, que actuarà, a més, com a vocal.
  
2. La composició del Tribunal inclourà la dels respectius suplents.
  
3. Podran nomenar-se assessors del tribunal per a les proves psicotècniques, mèdiques i d'aptitud física. El seu nomenament haurà de fer-se públic juntament amb el del tribunal.
  
Capítol VI
  
Reingrés
  
Article 27. Reingrés al servei actiu
  
Sol·licitat el reingrés al servei actiu dels funcionaris que es troben en una altra situació administrativa, d'acord amb les normes d'aplicació en cada cas, aquest es realitzarà, si és procedent, a càrrec de les vacants existents.
  
Disposició addicional
  
Els funcionaris que exercisquen el dret a la mobilitat, durant el termini de presa de possessió, tindran dret a la totalitat de les retribucions, tant bàsiques com complementàries, de caràcter fix i periodicitat mensual. Per a l'aplicació del que disposa la present disposició addicional, en el cas que el terme del dit termini es produïsca dins del mateix mes en què es va efectuar el cessament, les citades retribucions es faran efectives per l'ajuntament de procedència, per mensualitat completa i d'acord amb la situació i drets del funcionari, referits al primer dia hàbil del mes en què es produeix el cessament. Si, per contra, el dit terme recaiguera en mes distint al del cessament, les retribucions del primer mes es faran efectives de la forma indicada, i les del segon s'abonaran per l'ajuntament de destí a què s'accedeix, així mateix per mensualitat completa i en la quantia corresponent al lloc en què s'ha pres possessió.
  
Disposició transitòria
  
Les convocatòries de llocs vacants, en els cossos de Policia Local, que hagen sigut aprovades amb anterioritat a l'entrada en vigor del present decret, es regiran pel que disposen les mateixes.
  
Disposició derogatòria
  
Queden derogats el Decret 152/1991, de 29 d'agost, del Govern Valencià, pel qual s'estableixen les bases i criteris uniformes per a la selecció, formació, promoció i mobilitat de les policies locals, escala bàsica; el Decret 11/1992, de 16 de gener, del Govern Valencià, pel qual s'estableixen les bases i criteris uniformes per a la selecció, formació, promoció i mobilitat de les policies locals, escales superior, tècnica i executiva, categories d'inspectors, subsinspectors, oficials, suboficials i sergents, i el Decret 35/1992, de 2 de març, del Govern Valencià, pel qual es modifica el Decret 152/1991, de 29 d'agost, del Govern Valencià.
  
Disposicions finals
  
Primera
  
El conseller competent en matèria de Policia dictarà les disposicions necessàries per al desenvolupament del present decret.
  
Segona
  
El present decret entrarà en vigor el mateix dia de la seua publicació en el Diari Oficial de la Generalitat Valenciana.
  
València, 24 d'abril de 2001
  
El president de la Generalitat Valenciana,
  
EDUARDO ZAPLANA HERNÁNDEZ-SORO
  
El conseller de Justícia i Administracions Públiques,
  
CARLOS GONZÁLEZ CEPEDA
  
ANNEX I
  
Places reservades per a mobilitat dels funcionaris de carrera de cossos de Policia Local, escala bàsica, categoria agent, de la Comunitat Valenciana
  
Nombre de Places
  
places reservades a
  
oferides mobilitat
  
De 2 a 5 1
  
De 6 a 10 2
  
D'11 a 15 4
  
De 16 a 20 5
  
De 21 a 25 7
  
De 26 a 30 8
  
De 31 a 35 10
  
De 36 a 40 12
  
De 41 a 50 13
  
51 o més places oferides A partir de 50 places oferides, s'incrementarà, com a mínim, en 1 plaça per a mobilitat per cada 20 places oferides.
  
ANNEX II
  
Distribució de places vacants en atenció a la forma de provisió, per a la categoria d'oficial de les Policies Locals de la Comunitat Valenciana, en el supòsit de no tractar-se de la màxima categoria existent en la plantilla
  
Nombre de
  
places Promoció
  
oferides interna Mobilitat
  
1 1 -
  
2 2 -
  
3 2 1
  
4 3 1
  
5 4 1
  
6 5 1
  
7 5 2
  
8 6 2
  
9 7 2
  
10 7 3
  
11 8 3
  
12 9 3
  
13 9 4
  
14 10 4
  
15 11 4
  
16 12 4
  
17 12 5
  
18 13 5
  
19 14 5
  
20 15 5
  
Més de 20 Resta 1/4 N
  
N: nombre de places oferides
  
En les convocatòries per a la provisió de més de 20 vacants, el nombre de places reservades a la promoció interna s'arredonirà al numeral sencer immediat següent.
  
ANNEX III
  
Distribució de places vacants, en atenció a la forma de provisió, per a les categories d'intendent principal i inspector de les Policies Locals de la Comunitat Valenciana, en el supòsit de no tractar-se de la màxima categoria existent en la plantilla
  
Nombre de
  
places Promoció
  
oferides interna Torn lliure Mobilitat
  
1 1 - -
  
2 1 1 -
  
3 2 1 -
  
4 2 1 1
  
5 3 1 1
  
6 3 2 1
  
7 4 2 1
  
8 4 2 2
  
9 5 2 2
  
10 5 3 2
  
11 6 3 2
  
12 6 4 2
  
13 7 4 2
  
14 7 4 3
  
15 8 4 3
  
16 8 4 4
  
17 9 4 4
  
18 9 5 4
  
19 10 5 4
  
20 10 6 4
  
Més de 20 1/2 N 1/1 P-3 Resta
  
N: Nombre de places oferides
  
En les convocatòries per a la provisió de més de 20 vacants, el nombre de places reservades a la promoció interna s'arredonirà al numeral sencer immediat següent.
  
ANNEX IV
  
Distribució de places vacants, en atenció a la forma de provisió, per a la categoria d'intendent, en el supòsit de no tractar-se de la màxima categoria existent en la plantilla, de les Policies Locals de la Comunitat Valenciana
  
Nombre de
  
places
  
oferides Promoció interna Torn lliure Mobilitat
  
1 1 - -
  
2 2 - -
  
3 2 - 1
  
4 3 - 1
  
5 3 1 1
  
6 4 1 1
  
7 4 1 2
  
8 5 1 2
  
9 5 2 2
  
10 6 2 2
  
11 6 2 3
  
12 7 2 3
  
13 7 3 3
  
14 8 3 3
  
15 8 3 4
  
16 9 3 4
  
17 9 4 4
  
18 10 4 4
  
19 10 4 5
  
20 11 4 5
  
Més de 20 1/2 N 1/9 U-7 Resta
  
N: nombre de places oferides
  
En les convocatòries per a la provisió de més de 20 vacants, el nombre de places reservades a la promoció interna s'arrodonirà al numeral sencer immediat següent.


Còpia Permalink ELI